Document ID: 32009R0232

REGULAMENTUL (CE) NR. 232/2009 AL COMISIEI
din 19 martie 2009
privind autorizarea unei noi utilizări a Saccharomyces cerevisiae NCYC Sc47 ca aditiv furajer pentru bivolițele de lapte (titular al autorizației Société Industrielle Lesaffre)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea utilizării aditivilor pentru hrana animalelor, precum și criteriile și procedurile de acordare a unei astfel de autorizații.
(2)
A fost depusă o cerere de autorizare pentru preparatul menționat în anexă, în conformitate cu articolul 7 din Regulamentul (CE) nr. 1831/2003. Această cerere a fost însoțită de detaliile și documentele necesare conform dispozițiilor articolului 7 alineatul (3) din regulamentul respectiv.
(3)
Cererea se referă la autorizarea unei noi utilizări a preparatului Saccharomyces cerevisiae NCYC Sc47, ca aditiv pentru hrana bivolițelor de lapte, acesta urmând a fi clasificat în categoria de aditivi „aditivi zootehnici”.
(4)
Utilizarea preparatului Saccharomyces cerevisiae NCYC Sc47 a fost autorizată pentru vacile de lapte prin Regulamentul (CE) nr. 1811/2005 al Comisiei (2), pentru bovinele la îngrășat prin Regulamentul (CE) nr. 316/2003 al Comisiei (3), pentru purcei (înțărcați) prin Regulamentul (CE) nr. 2148/2004 al Comisiei (4), pentru scroafe prin Regulamentul (CE) nr. 1288/2004 al Comisiei (5), pentru iepurii la îngrășat prin Regulamentul (CE) nr. 600/2005 al Comisiei (6), pentru cai prin Regulamentul (CE) nr. 186/2007 al Comisiei (7), pentru caprele de lapte și oile de lapte prin Regulamentul (CE) nr. 188/2007 al Comisiei (8), pentru mieii la îngrășat prin Regulamentul (CE) nr. 1447/2006 al Comisiei (9) și pentru purceii la îngrășat prin Regulamentul (CE) nr. 209/2008 al Comisiei (10).
(5)
Au fost prezentate noi date în sprijinul cererii de autorizare pentru hrana bivolițelor de lapte. Autoritatea Europeană pentru Siguranța Alimentară (denumită în continuare „Autoritatea”) concluzionează în avizul său din 21 octombrie 2008 (11) că Saccharomyces cerevisiae NCYC Sc47, astfel cum este produs de solicitant, Société Industrielle Lesaffre, poate fi considerat sigur pentru speciile vizate, pentru consumatori și, în general, pentru mediu. În plus, Autoritatea concluzionează că utilizarea sa în cazul bivolițelor de lapte nu pare să introducă niciun risc suplimentar pentru utilizatori. Conform avizului respectiv, preparatul poate avea un efect semnificativ în ceea ce privește creșterea conținutului de proteine din lapte, iar utilizarea sa nu are niciun efect advers corelat cu tratamentul asupra acestei categorii suplimentare de animale. Autoritatea nu consideră necesară prevederea unor cerințe specifice de supraveghere ulterioară introducerii pe piață. Autoritatea a verificat, de asemenea, raportul privind metoda de analiză a aditivului furajer în furaje, prezentat de laboratorul comunitar de referință înființat prin Regulamentul (CE) nr. 1831/2003.
(6)
Evaluarea preparatului respectiv arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui preparat ar trebui să fie autorizată, conform anexei la prezentul regulament.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează preparatul specificat în anexă, aparținând categoriei „aditivi zootehnici” și grupului funcțional „stabilizatori ai florei intestinale”, ca aditiv pentru hrana animalelor, în condițiile stabilite în anexa respectivă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 martie 2009.

Labels: 12
17
6